'Wêreld moet waak teen entstof-apartheid' – Cyril | Netwerk24
Deur Sarel van der Walt 10 Mei 2021 12:55
Dit sal neerkom op entstof-apartheid as 'n situasie sou ontstaan waarin die bevolkings van die ryk lande teen Covid-19 ingeënt is, terwyl miljoene mense in armer lande sterf terwyl hulle op entstowwe wag.
So skryf pres. Cyril Ramaphosa in sy jongste nuusbrief.
"As die internasionale gemeenskap regtig tot menseregte, gelykheid en teen diskriminasie verbind is, sou entstowwe in gemeenskapsbelang gewees het.
"Entstowwe moet vir almal beskikbaar wees en nie net vir die hoogste bieërs nie," skryf hy.
Meer as 100 lande oor die wêreld heen steun Suid-Afrika en Indië se versoek verlede week in Londen aan die G7-nywerheidslande om in die lig van die Covid-19-pandemie tydelik van hul entstof-eiendomsreg afstand te doen.
As dít gebeur, kan ontwikkelende lande wat die vermoë het met die vervaardiging en verspeiding van die entstowwe help.
Die regering van pres. Joe Biden van Amerika is bereid om dit te doen, maar die Europese Unie skop nog vas.
Ramaphosa sê Suid-Afrika is een van vyf lande in Afrika wat kan help om entstowwe te vervaardig en te versprei. Die ander is Egipte, Tunisië, Ghana en Nigerië.
Tans word slegs 5% van die wêreld se entstowwe in Afrika en Suid-Amerika vervaardig.
Lande in Oos-Asië is op die oomblik verantwoordelik vir 55% van die vervaardiging van entstowwe, terwyl Europa en Noord-Amerika die ander 40% lewer.
"Ons beleef tans 'n ongekende situasie. Dit vereis dat alle eiendomsreg, kennis, tegnologie en data tot almal se beskikking moet wees," skryf Ramaphosa.
Hy sê Suid-Afrika het 20 jaar gelede die voorbeeld gestel toe farmaseutiese maatskappye die regering teengestaan het toe hy generiese middels vir MIV-vigs wou invoer.
Daar was soveel teenkanting van die regering en die burgerlike gemeenskap dat die farmaseutiese maatskappye hul hofsaak teen die regering laat vaar het.
Verskeie ontwikkelende lande het later Suid-Afrika se voorbeeld gevolg.
Suid-Afrika glo sy versoek dat die ontwikkelende lande tydelik hul eiendomsreg van die Covid-19-entstowwe laat vaar, is nodig.
Maatskaplike verantwoordelikheid vir gesondheidsdienste is 'n erkende beginsel in die Universele Verklaring van Bio-etiek en Menseregte wat die internasionale gemeenskap in 2005 onderteken het.
Ramaphosa wys daarop dat Unesco vroeër vanjaar ook gevra het dat entstowwe aan almal beskikbaar gestel word.
"As 'n nasie moet ons saamstaan in ons poging om self Covid-19-entstowwe te vervaardig en lewens te red."